## Odluka o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja

### NN 33/2011 (21.3.2011.), Odluka o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja

HRVATSKA NARODNA BANKA

752

Na temelju članka 43. stavka 2. točke 9. i članka 66. stavka 4. Zakona o Hrvatskoj narodnoj banci (»Narodne novine«, br. 75/2008.) i članka 49., 51., 52., 53. i 54. Zakona o deviznom poslovanju (»Narodne novine«, br. 96/2003., 140/2005., 132/2006., 150/2008., 92/2009., 133/2009. – Zakon o platnom prometu, 153/2009. i 145/2010.) guverner Hrvatske narodne banke donosi

ODLUKU

O PRIKUPLJANJU PODATAKA ZA POTREBE SASTAVLJANJA PLATNE BILANCE, STANJA INOZEMNOG DUGA I STANJA MEĐUNARODNIH ULAGANJA

I. OPĆE ODREDBE

Članak 1.

Ovom se Odlukom utvrđuje popis izvješća koja se dostavljaju Hrvatskoj narodnoj banci, obveznici dostavljanja i rokovi za dostavu tih izvješća te pravila u vezi s povjerljivošću podataka koji se dostavljaju Hrvatskoj narodnoj banci radi praćenja ostvarenja platne bilance Republike Hrvatske, stanja inozemnog duga Republike Hrvatske i stanja međunarodnih ulaganja Republike Hrvatske.

Članak 2.

(1) U smislu ove Odluke, rezidentima se smatraju:

1) pravne osobe sa sjedištem u Republici Hrvatskoj, osim njihovih podružnica u inozemstvu,

2) podružnice stranih trgovačkih društava i trgovaca pojedinaca upisane u registar koji se vodi kod nadležnog tijela državne vlasti ili uprave u Republici Hrvatskoj,

3) trgovci pojedinci, obrtnici i druge fizičke osobe sa sjedištem odnosno prebivalištem u Republici Hrvatskoj koje samostalnim radom obavljaju gospodarsku djelatnost za koju su registrirane,

4) fizičke osobe s prebivalištem u Republici Hrvatskoj,

5) fizičke osobe koje borave u Republici Hrvatskoj na osnovi važeće dozvole boravka u trajanju od najmanje 12 mjeseci osim diplomatskih i konzularnih predstavnika stranih zemalja te članova njihovih obitelji i

6) diplomatska, konzularna i druga predstavništva Republike Hrvatske u inozemstvu koja se financiraju iz proračuna te hrvatski državljani zaposleni u tim predstavništvima i članovi njihovih obitelji.

(2) Sve druge osobe koje nisu navedene u stavku 1. ovog članka smatraju se nerezidentima.

Članak 3.

Rezidenti su dužni Hrvatsku narodnu banku izvještavati, u rokovima i na način reguliran odredbama ove Odluke:

1) o izravnim i ostalim vlasničkim ulaganjima,

2) o poslovima s vrijednosnim papirima,

3) o kreditnim poslovima i

4) o depozitnim poslovima.

II. IZRAVNA I OSTALA VLASNIČKA ULAGANJA

Članak 4.

(1) Vlasnička ulaganja mogu biti izravna i ostala vlasnička ulaganja.

(2) Izravnim vlasničkim ulaganjima smatraju se izravna ulaganja navedena u članku 9. Zakona o deviznom poslovanju (u nastavku teksta: Zakon), osim ulaganja iz članka 9. stavka 3. točke 2. Zakona.

(3) Ostala vlasnička ulaganja jesu sva vlasnička ulaganja nerezidenata u Republiku Hrvatsku ili vlasnička ulaganja rezidenata u inozemstvo koja nisu izravna vlasnička ulaganja.

Članak 5.

Izvješća o izravnim i ostalim vlasničkim ulaganjima obuhvaćaju:

1) Prijavu inozemnog vlasničkog ulaganja,

2) Tromjesečno izvješće o inozemnim vlasničkim ulaganjima,

3) Tromjesečno izvješće o ulaganjima u nekretnine,

4) Izvješće o ulaganjima u nekretnine u inozemstvu

5) Agregatno mjesečno izvješće o izravnim i ostalim vlasničkim ulaganjima i

6) Izvješće o dividendama i ostalim oblicima udjela u dobiti.

1. Prijava inozemnog vlasničkog ulaganja

Članak 6.

(1) Prijava inozemnog vlasničkog ulaganja dostavlja se na obrascu IU-IP (Prijava inozemnog vlasničkog ulaganja).

(2) Rezidenti koji su podružnice trgovačkih društava nerezidenata, kao i rezidenti koji imaju podružnice u inozemstvu Prijavu inozemnog vlasničkog ulaganja dostavljaju na obrascu IU-IPP (Prijava inozemnog vlasničkog ulaganja za podružnice).

Članak 7.

(1) Obveznici dostavljanja Prijave inozemnog vlasničkog ulaganja putem obrasca IU-IP dužni su prijaviti sljedeća vlasnička ulaganja:

1) rezident pravna osoba čije udjele u kapitalu stječe/otuđuje nerezident koji nakon obavljene transakcije drži 10% ili više udjela u kapitalu rezidenta:

a. inicijalno vlasničko ulaganje iz inozemstva – ulaganje kojim je nerezident prvi put stekao dionice ili udjele u kapitalu rezidenta pravne osobe,

b. sva naknadna vlasnička ulaganja nerezidenta kojima se povećava temeljni kapital ili neka druga komponenta kapitala rezidenta pravne osobe i/ili kojima su stečene dodatne dionice ili udjeli u kapitalu rezidenta pravne osobe, a koja pojedinačno iznose minimalno 500.000,00 kuna i

c. povlačenja ulaganja nerezidenta u smislu smanjenja temeljnoga kapitala ili otuđenja udjela u kapitalu koja pojedinačno iznose minimalno 500.000 kuna;

2) rezident pravna osoba čije udjele u kapitalu stječe/otuđuje nerezident koji nakon obavljene transakcije drži manje od 10% udjela u kapitalu rezidenta:

a. sva vlasnička ulaganja odnosno stjecanja i otuđenja dionica ili udjela u kapitalu rezidenta pravne osobe ako takva suma transakcija u jednom mjesecu prelazi 100.000,00 kuna;

3) rezident pravna ili fizička osoba koji stječe/otuđuje dionice/udjele u kapitalu nerezidenta pravne osobe u kojem nakon obavljene transakcije drži 10% ili više udjela u kapitalu:

a. inicijalno vlasničko ulaganje u inozemstvo – ulaganje rezidenta pravne ili fizičke osobe u inozemstvo kojim je prvi put stekao dionice ili udjele u kapitalu nekog nerezidenta pravne osobe,

b. sva naknadna vlasnička ulaganja rezidenata pravne ili fizičke osobe kojima se povećava temeljni kapital ili neka druga komponenta kapitala nerezidenta pravne osobe i/ili kojima su stečene dodatne dionice ili udjeli u kapitalu nerezidenta pravne osobe, a koji pojedinačno iznose minimalno 500.000 kuna,

c. povlačenja ulaganja rezidenta u smislu smanjenja temeljnog kapitala ili otuđenja udjela u kapitalu koja pojedinačno iznose minimalno 500.000 kuna;

4) rezident pravna ili fizička osoba koja stječe/otuđuje dionice ili udjele u kapitalu nerezidenta pravne osobe u kojem nakon obavljene transakcije drži manje od 10% udjela u kapitalu:

a. sva vlasnička ulaganja odnosno stjecanja i otuđenja dionica ili udjela u kapitalu nerezidenata pravnih osoba ako takva suma transakcija u jednom mjesecu prelazi 100.000,00 kuna.

(2) Iznimno obveze izvješćivanja putem obrasca IU-IP oslobođeni su rezidenti koji su odabrani u uzorak za tromjesečno istraživanje o izravnim i ostalim vlasničkim ulaganjima te su tako postali obveznici dostavljanja Tromjesečnog izvješća o inozemnim vlasničkim ulaganjima iz članka 10. ove Odluke.

Članak 8.

(1) Obveznici dostavljanja Prijave inozemnog vlasničkog ulaganja putem obrasca IU-IPP (Prijava inozemnog vlasničkog ulaganja za podružnice) jesu:

1) rezidenti koji su podružnice trgovačkih društava nerezidenata i

2) rezidenti koji imaju podružnice u inozemstvu.

(2) Obveznici dostavljanja Prijave inozemnog vlasničkog ulaganja za podružnice dužni su prijaviti sljedeća ulaganja:

1) novčani ili nenovčani prijenos imovine između trgovačkog društva nerezidenta i rezidenta koji je podružnica tog trgovačkog društva, ako je ukupna vrijednost prenesene imovine u jednom mjesecu najmanje 500.000 kuna,

2) neizravne prijenose imovine između inozemnog trgovačkog društva i njegove podružnice rezidenta, primjerice plaćanja od strane inozemnog trgovačkog društva trećoj osobi, a na ime podmirivanja dugovanja rezidenta koji je podružnica tog trgovačkog društva.

3) novčani ili nenovčani prijenos imovine između trgovačkog društva rezidenta i njegovih podružnica u inozemstvu, ako je ukupna vrijednost prenesene imovine u jednom mjesecu najmanje 500.000 kuna i

4) neizravne prijenose imovine između trgovačkog društva rezidenta i njegovih podružnica u inozemstvu, primjerice plaćanja od strane trgovačkog društva rezidenta trećoj osobi, a na ime podmirivanja dugovanja inozemnih podružnica tog trgovačkog društva.

(3) Iznimno, obveze izvješćivanja putem obrasca IU-IPP oslobođeni su rezidenti podružnice i rezidenti s podružnicama u inozemstvu koji su odabrani u uzorak za tromjesečno istraživanje o izravnim i ostalim vlasničkim ulaganjima te su tako postali obveznici dostavljanja Tromjesečnog izvješća o inozemnim vlasničkim ulaganjima iz članka 10. ove Odluke.

Članak 9.

Obveznici iz članka 7. i članka 8. ove Odluke obvezni su popunjene obrasce IU-IP i IU-IPP dostaviti Hrvatskoj narodnoj banci najkasnije trideset dana nakon isteka mjeseca u kojem su obavljena vlasnička ulaganja.

2. Tromjesečno izvješće o inozemnim vlasničkim ulaganjima

Članak 10.

(1) Hrvatska narodna banka obavlja izbor godišnjeg uzorka za provođenje tromjesečnog istraživanja o inozemnim vlasničkim ulaganjima.

(2) Iznimno od odredbe stavka 1. ovog članka, Hrvatska narodna banka može dopuniti uzorak tijekom godine na temelju podataka o inozemnim vlasničkim ulaganjima prikupljenima pomoću obrazaca IU-IP i IU-IPP.

(3) Obveznicima izvješćivanja koji su obuhvaćeni uzorkom iz stavka 1. i 2. ovog članka Hrvatska narodna banka dostavlja pismenu obavijest o uključivanju u uzorak istraživanja.

(4) Danom dostave obavijesti iz stavka 3. ovog članka pravne osobe i podružnice koje je Hrvatska narodna banka izabrala u uzorak postaju obveznici izvješćivanja, odnosno dostavljanja Tromjesečnog izvješća o inozemnim vlasničkim ulaganjima.

(5) Obavijest o uključivanju u uzorak iz stavka 3. ovog članka obvezujuća je za odabrane obveznike izvješćivanja sve dok je Hrvatska narodna banka pismenim putem ne opozove.

Članak 11.

(1) Tromjesečno izvješće o inozemnim vlasničkim ulaganjima sastoji se:

1) od obrasca IU-T2, Upitnik o inozemnim vlasničkim ulaganjima (stanja i transakcije) i

2) od obrasca IU-P, Upitnik o transakcijama između matičnih trgovačkih društava i njihovih podružnica.

(2) Obrasci iz stavka 1. ovog članka dostavljaju se tromjesečno, a podaci u obrascima iskazuju se na mjesečnoj osnovi.

Članak 12.

(1) Obveznici iz članka 10. ove Odluke obvezni su obrasce IU-T2 i IU-P dostaviti Hrvatskoj narodnoj banci najkasnije mjesec dana nakon isteka izvještajnog tromjesečja.

(2) Izvještajnim se tromjesečjem, u smislu stavka 1. ovog članka, smatraju razdoblja od 1. siječnja do 31. ožujka, od 1. travnja do 30. lipnja, od 1. srpnja do 30. rujna i od 1. listopada do 31. prosinca.

3. Tromjesečno izvješće o ulaganjima u nekretnine

Članak 13.

Transakcije s nekretninama u Republici Hrvatskoj o kojima se izvješćuje putem Tromjesečnog izvješća o ulaganjima u nekretnine obuhvaćaju:

1) transakcije u kojima fizička ili pravna osoba rezident otuđuje nekretninu koja se nalazi na području Republike Hrvatske u korist fizičke ili pravne osobe nerezidenta i

2) transakcije u kojima fizička ili pravna osoba rezident stječe nekretninu koja se nalazi na području Republike Hrvatske od fizičke ili pravne osobe nerezidenta.

Članak 14.

Obveznici izvješćivanja o transakcijama iz članka 13. ove Odluke javni su bilježnici koji u obavljanju svoje službe saznaju za takvu transakciju.

Članak 15.

Podaci o transakcijama iz članka 13. ove Odluke prikupljaju se tromjesečno, za svaku pojedinačnu transakciju na obrascu IU-N (Međunarodne transakcije povezane s nekretninama) koji propisuje Hrvatska narodna banka.

Članak 16.

(1) Obveznici izvješćivanja obvezni su obrazac IU-N dostaviti Hrvatskoj narodnoj banci za svako tromjesečje najkasnije mjesec dana nakon isteka tromjesečja.

(2) Tromjesečjem se, u smislu stavka 1. ovog članka, smatraju razdoblja od 1. siječnja do 31. ožujka, od 1. travnja do 30. lipnja, od 1. srpnja do 30. rujna te od 1. listopada do 31. prosinca.

4. Izvješće o ulaganjima u nekretnine u inozemstvu

Članak 16.a

(1) Transakcije s nekretninama u inozemstvu o kojima se izvješćuje putem Izvješća o ulaganjima u nekretnine u inozemstvu obuhvaćaju:

1) transakcije u kojima fizička ili pravna osoba rezident otuđuje nekretninu koja se nalazi izvan područja Republike Hrvatske u korist fizičke ili pravne osobe nerezidenta i

2) transakcije u kojima fizička ili pravna osoba rezident stječe nekretninu koja se nalazi izvan područja Republike Hrvatske od fizičke ili pravne osobe nerezidenta.

(2) Obveznici izvješćivanja o transakcijama iz stavka 1. ovog članka jesu rezidenti koji obave takvu transakciju.

(3) Podaci o transakcijama iz stavka 1. ovog članka prikupljaju se za svaku pojedinačnu transakciju na obrascu IU-NI (Prijava prometa nekretnina u inozemstvu) koji propisuje Hrvatska narodna banka.

(4) Obveznici izvješćivanja obvezni su obrazac IU-NI dostaviti Hrvatskoj narodnoj banci najkasnije mjesec dana od obavljene transakcije.

5. Agregatno izvješće o izravnim i ostalim vlasničkim ulaganjima

Članak 17.

(1) Obveznici dostavljanja Agregatnog izvješća o izravnim i ostalim vlasničkim ulaganjima jesu skrbnici kod kojih rezidenti drže dionice i udjele u kapitalu nerezidentnih izdavatelja i/ili kod kojih nerezidenti drže dionice i udjele u kapitalu rezidentnih izdavatelja.

(2) Obveznik je dostavljanja Agregatnog izvješća o izravnim i ostalim vlasničkim ulaganjima i Središnje klirinško depozitarno društvo d.d., koje izvještava o ulaganjima rezidenata u dionice i udjele u kapitalu nerezidentnih izdavatelja koji kotiraju na hrvatskim burzama i/ili ulaganjima nerezidenata u dionice i udjele u kapitalu rezidentnih izdavatelja koji kotiraju na hrvatskim burzama.

Članak 18.

Obveznici iz članka 17. ove Odluke obvezni su sastavljati agregatno izvješće IU-MI (Izvješće o vlasničkim ulaganjima rezidenata u inozemstvo i nerezidenata u zemlju).

Članak 19.

Obveznici iz članka 17. ove Odluke obvezni su popunjena agregatna izvješća IU-MI mjesečno dostavljati Hrvatskoj narodnoj banci u roku od 10 dana nakon završetka izvještajnog mjeseca.

6. Izvješće o dividendama i ostalim oblicima udjela u dobiti

Članak 19.a

Predmet izvješćivanja jesu:

1) dividende i ostali prihodi koje pravne osobe rezidenti isplate nerezidentima na osnovi sudjelovanja u kapitalu pravne osobe rezidenta odnosno

2) dividende i ostali prihodi koje rezidenti prime od pravnih osoba nerezidenata na osnovi sudjelovanja u kapitalu pravne osobe nerezidenta.

Članak 19.b

(1) Izvješće o dividendama i ostalim oblicima udjela u dobiti rezidenti dostavljaju na obrascu IU-DIV (Inozemna ulaganja, isplate dividendi i ostalih oblika udjela u dobiti).

(2) Obrazac IU-DIV (Inozemna ulaganja, isplate dividendi i ostalih oblika udjela u dobiti) dostavlja se mjesečno, najkasnije 15 dana nakon isteka izvještajnog mjeseca, za mjesece u kojima su ostvareni uvjeti za izvješćivanje propisani u članku 19.c.

Članak 19.c

(1) Obveznici dostavljanja obrasca IU-DIV (Inozemna ulaganja, isplate dividendi i ostalih oblika udjela u dobiti) jesu:

1) pravne osobe rezidenti koje u tijeku jednog mjeseca nerezidentima isplate dividende ili druge prihode na osnovi sudjelovanja u kapitalu pravne osobe rezidenta u vrijednosti od najmanje 50.000 kuna i

2) pravne i fizičke osobe rezidenti koji u tijeku jednog mjeseca od nerezidenata prime dividende ili druge prihode na osnovi sudjelovanja u kapitalu u vrijednosti od najmanje 50.000 kuna.

(2) Iznimno od stavka 1. ovog članka, obveznici dostavljanja obrasca IU-DIV nisu rezidenti koji su odabrani u uzorak za tromjesečno istraživanje o izravnim i ostalim vlasničkim ulaganjima te su tako postali obveznici dostavljanja Tromjesečnog izvješća o inozemnim vlasničkim ulaganjima iz članka 10. ove Odluke.

III. POSLOVI S VRIJEDNOSNIM PAPIRIMA

Članak 20.

Poslovima s vrijednosnim papirima smatraju se poslovi navedeni u članku 10. Zakona te izravna ulaganja iz članka 9. stavka 3. točke 2. Zakona koja se odnose na dužničke vrijednosne papire.

Članak 21.

Izvješća o poslovima s vrijednosnim papirima obuhvaćaju:

1) Mjesečno izvješće o ulaganjima rezidenata u dužničke vrijednosne papire koje su izdali nerezidenti,

2) Prijavu izdavanja dužničkih vrijednosnih papira u inozemstvu i

3) Agregatno izvješće o ulaganjima u dužničke vrijednosne papire.

1. Mjesečno izvješće o ulaganjima rezidenata u dužničke vrijednosne papire koje su izdali nerezidenti

Članak 22.

Obveznici dostavljanja Mjesečnog izvješća o ulaganjima rezidenata u dužničke vrijednosne papire koje su izdali nerezidenti jesu svi rezidenti koji su ulagali u dužničke vrijednosne papire koje su izdali nerezidenti u inozemstvu ili Republici Hrvatskoj.

Članak 23.

Mjesečno izvješće o ulaganjima u dužničke vrijednosne papire koje su izdali nerezidenti dostavlja se na obrascu PU-UDP (Mjesečno izvješće o inozemnim ulaganjima u dužničke vrijednosne papire).

Članak 24.

Obveznici iz članka 22. ove Odluke dužni su popunjeni obrazac PU-UDP dostaviti Hrvatskoj narodnoj banci najkasnije deset radnih dana nakon isteka izvještajnog mjeseca.

2. Prijava izdavanja dužničkih vrijednosnih papira u inozemstvu

Članak 25.

Obveznici dostavljanja Prijave izdavanja dužničkih vrijednosnih papira u inozemstvu jesu svi rezidenti pravne osobe koji su izdali dužničke vrijednosne papire u inozemstvu.

Članak 26.

Pravne osobe rezidenti koji su izdavatelji dužničkih vrijednosnih papira u inozemstvu obvezni su izvješćivati o izdanim vrijednosnim papirima na način i u rokovima kako je to propisano ovom Odlukom za pojedine skupine obveznika izvješćivanja o ostalim kreditnim poslovima (članci 39. – 47.).

3. Agregatno izvješće o ulaganjima u dužničke vrijednosne papire

Članak 27.

(1) Obveznici dostavljanja Agregatnog izvješća o ulaganjima u dužničke vrijednosne papire jesu skrbnici kod kojih rezidenti drže dužničke vrijednosne papire nerezidentnih izdavatelja i/ili kod kojih nerezidenti drže dužničke vrijednosne papire rezidentnih izdavatelja.

(2) Obveznik je dostavljanja Agregatnog izvješća o ulaganjima u dužničke vrijednosne papire i Središnje klirinško depozitarno društvo d.d., koje raspolaže podacima o ulaganjima rezidenata u dužničke vrijednosne papire nerezidentnih izdavatelja koji kotiraju na hrvatskim burzama i/ili ulaganjima nerezidenata u dužničke vrijednosne papire rezidentnih izdavatelja koji kotiraju na hrvatskim burzama.

Članak 28.

Obveznici iz članka 27. ove Odluke dužni su sastavljati agregatna izvješća PU-MI (Izvješće o dužničkim ulaganjima rezidenata u inozemstvo i nerezidenata u zemlju).

Članak 29.

Obveznici iz članka 27. ove Odluke dužni su popunjena agregatna izvješća PU-MI mjesečno dostavljati Hrvatskoj narodnoj banci u roku od 10 dana nakon završetka izvještajnog mjeseca.

IV. KREDITNI POSLOVI

Članak 30.

(1) Kreditnim poslovima smatraju se kreditni poslovi iz članka 11. Zakona, uključujući i kreditne poslove iz članka 9. stavka 3. točke 2. Zakona.

(2) Za potrebe ove Odluke kreditnim poslovima smatraju se i svi drugi oblici dužničko-vjerovničkih odnosa zaključeni između rezidenta i nerezidenta koji od dužnika zahtijevaju plaćanje glavnice i/ili kamata vjerovniku (krediti s obilježjima hibridnih i podređenih instrumenata, avansna plaćanja, repo ugovori, faktoring i forfajting, izdani vrijednosni papiri rezidenata na inozemnim tržištima, financijski leasing, cash pooling, sekuritizirana imovina i drugi oblici dužničko-vjerovničkih odnosa).

Članak 31.

(1) Za izvještajne potrebe ove Odluke razlikuju se kratkoročni komercijalni krediti i ostali kreditni poslovi.

(2) Kratkoročni komercijalni krediti za potrebe izvješćivanja u skladu s ovom Odlukom obuhvaćaju odgode plaćanja s ugovorenim rokom plaćanja od 8 dana do 12 mjeseci (uključujući i 12 mjeseci), odnosno plaćanja unaprijed do 12 mjeseci (uključujući i 12 mjeseci), ugovorena izravno između kupca i dobavljača, za robe i usluge, odnosno plaćanje investicijskih radova.

(3) Kreditni poslovi iz članka 30. ove Odluke koji nisu obuhvaćeni definicijom kratkoročnih komercijalnih kredita smatraju se ostalim kreditnim poslovima.

Članak 32.

Izvještavanje o kreditnim poslovima u smislu ove Odluke ne obuhvaća sljedeće oblike dužničko-vjerovničkih odnosa zaključenih između rezidenta i nerezidenta:

1) uvjetovane dužničke obveze (jamstva i garancije),

2) udjele rezidenta u sindiciranom kreditu koji drugom rezidentu odobrava međunarodni sindikat monetarnih financijskih institucija i

3) ulaganja u dužničke vrijednosne papire nerezidentnih izdavatelja o kojima se izvještava u skladu s člankom 22. ove Odluke.

Članak 33.

Izvješća o kreditnim poslovima obuhvaćaju:

1) Mjesečno izvješće o kratkoročnim komercijalnim kreditima,

2) Izvješće o ostalim kreditnim poslovima i

3) Izvješće o kreditnim poslovima stanovništva.

1. Mjesečno izvješće o kratkoročnim komercijalnim kreditima

Članak 34.

Mjesečnim izvješćem o kratkoročnim komercijalnim kreditima obveznici izvješćivanja dostavljaju podatke o kratkoročnim komercijalnim kreditima iz članka 31. stavka 2. ove Odluke.

Članak 35.

(1) Hrvatska narodna banka jednom godišnje provodi postupak odabira uzorka trgovačkih društava koji postaju obveznici dostavljanja Mjesečnog izvješća o kratkoročnim komercijalnim kreditima.

(2) Ako se tijekom godine pojavi potreba za revidiranjem uzorka, Hrvatska narodna banka može postupak odabira uzorka ponoviti i tijekom godine.

Članak 36.

(1) Trgovačkim društvima koja su u postupku odabira uzorka odabrana za obveznike dostavljanja Mjesečnog izvješća o kratkoročnim komercijalnim kreditima, Hrvatska narodna banka dostavlja pismenu obavijest o obvezi dostavljanja Mjesečnog izvješća o kratkoročnim komercijalnim kreditima.

(2) Pismena obavijest iz stavka 1. ovog članka obvezuje trgovačko društvo na dostavljanje Mjesečnog izvješća o kratkoročnim komercijalnim kreditima sve dok je Hrvatske narodne banke pismenim putem ne opozove.

Članak 37.

Mjesečno izvješće o kratkoročnim komercijalnim kreditima dostavlja se na obrascu KD-ZO (Upitnik o kratkoročnim zaduženjima/odobrenjima pri uvozu /izvozu robe i usluga).

Članak 38.

Obveznici iz članka 36. ove Odluke dužni su popunjeni obrazac KD-ZO dostaviti Hrvatskoj narodnoj banci najkasnije 20 radnih dana nakon isteka izvještajnog mjeseca.

2. Mjesečno izvješće o ostalim kreditnim poslovima s inozemstvom

Članak 39.

(1) Obveznici izvješćivanja o ostalim kreditnim poslovima iz članka 31. stavka 3. ove Odluke obvezni su izvještavati o svim kreditnim poslovima (osim kratkoročnih komercijalnih kredita) koje zaključe u svojstvu dužnika ili vjerovnika s inozemstvom.

(2) Obveznici izvješćivanja obvezni su izvještavati i o svim kreditnim poslovima s inozemstvom u kojima su postali dužnik ili vjerovnik slijedom akcesornih (naknadnih) pravnih poslova (cesija, kupnja ili prodaja potraživanja, preuzimanje duga, faktoring i forfajting i slično).

(3) Obveznici izvješćivanja obvezni su izvještavati i o pravnim poslovima kojima su drugog rezidenta doveli u položaj dužnika po kreditnom poslu s inozemstvom (prodaja dijela ili cijelog potraživanja, sekuritizacija i slično).

Članak 40.

Obveznici dostavljanja izvješća o ostalim kreditnim poslovima dijele se u dvije skupine:

1) obveznici prve skupine:

a. središnja država – obuhvaća tijela državne vlasti,

b. republički fondovi – obuhvaćaju HZZO, HZMO, Hrvatski zavod za zapošljavanje, Hrvatski fond za privatizaciju, Hrvatske vode, Hrvatske ceste, Državnu agenciju za osiguranje štednih uloga i sanaciju banaka,

c. Hrvatska banka za obnovu i razvitak,

d. lokalna država – obuhvaća jedinice lokalne i područne (regionalne) uprave/samouprave (županijske, gradske i općinske) i

e. kreditne institucije – obuhvaćaju banke, štedne banke, stambene štedionice i podružnice stranih kreditnih institucija u Republici Hrvatskoj kako su definirane Zakonom o kreditnim institucijama;

2) obveznici druge skupine:

a. financijske institucije i financijski posrednici – obuhvaćaju društva za osiguranje, mirovinske fondove, investicijske fondove odnosno društva za upravljanje investicijskim fondovima, kreditne unije, institucije za faktoring i leasing, kartične organizacije te sve ostale nespomenute financijske institucije i posrednike,

b. javna i mješovita trgovačka društva – nefinancijska društva koja podliježu kontroli državnih tijela (središnje ili lokalne razine), što se očituje u udjelu tih državnih tijela u temeljnom kapitalu društva od 50 i više posto izravno ili posredovanjem drugoga javnog ili mješovitoga trgovačkog društva i/ili mogućnošću određivanja korporativne politike imenovanjem uprave društva,

c. neprofitne organizacije i udruge i

d. uzorak privatnih nefinancijskih trgovačkih društava.

Članak 41.

(1) Obveznici izvješćivanja prve skupine iz članka 40. točke 1. dostavljaju izvješća na obrascima:

1) KZ2 – Upitnik o kreditnom poslu zaduženja,

2) KO2 – Upitnik o kreditnom poslu odobrenja i

3) K3 – Pregled korištenja kredita, otplate glavnice i plaćanja kamata (za kredite zaduženja i kredite odobrenja).

(2) Obveznici izvješćivanja koji izvještavaju putem obrazaca iz stavka 1. ovog članka nisu obvezni izvještavati o sljedećim vrstama kreditnih poslova:

1) repo ugovorima,

2) hibridnim i podređenim instrumentima i

3) ugovorima o faktoringu i forfajtingu.

Članak 42.

Obveznici izvješćivanja iz članka 40. točka 1. ove Odluke dužni su uz obrasce KZ2 i KO2 dostaviti i presliku ugovora o kreditu. Ako ocijeni potrebnim, Hrvatska narodna banka može, uz presliku ugovora o kreditu, tražiti na uvid i druge dokumente.

Članak 43.

(1) Obrasci KZ2 i KO2 dostavljaju se Hrvatskoj narodnoj banci u roku od 10 radnih dana nakon zaključenja ugovora.

(2) Obrazac K3 dostavlja se Hrvatskoj narodnoj banci u roku od 5 radnih dana nakon završetka izvještajnog mjeseca.

Članak 44.

(1) Odabir uzorka ostalih nefinancijskih trgovačkih društava iz članka 40. točke 2. pod d. obavlja Hrvatska narodna banka jednom godišnje. Ako se tijekom godine pojavi potreba za revidiranjem uzorka, Hrvatska narodna banka može postupak odabira uzorka ponoviti i tijekom godine.

(2) Na temelju provedenog postupka odabira uzorka Hrvatska narodna banka pismenim putem obavještava trgovačka društva odabrana u uzorak o obvezi dostavljanja Izvješća o ostalim kreditnim poslovima.

(3) Pismena obavijest iz stavka 2. ovoga članka obvezuje trgovačko društvo na dostavljanje Izvješća o ostalim kreditnim poslovima sve dok je Hrvatska narodna banka pismenim putem ne opozove.

Članak 45.

(1) Obveznici izvješćivanja druge skupine iz članka 40. točke 2. dostavljaju izvješća o kreditnim poslovima s inozemstvom u izvještajnim tablicama izvješća INOK-DEP.

(2) Izvještajne tablice izvješća INOK-DEP smatraju se dostavljenima u Hrvatsku narodnu banku ako ne sadrže formalne pogreške.

Članak 46.

(1) Obveznici izvješćivanja dostavljaju izvještajne tablice izvješća INOK-DEP mjesečno.

(2) Izvještajne tablice izvješća INOK-DEP obveznici su dužni dostaviti u roku od 10 radnih dana nakon završetka izvještajnog mjeseca.

Članak 47.

(1) Iznimno od odredaba članka 40. obveza prijave u izvještajni sustav statistike inozemnog duga nastupit će i za ostala privatna nefinancijska trgovačka društva koja nisu odabrana u uzorak za izvještavanje o ostalim kreditnim poslovima ako im razina stanja inozemne zaduženosti odnosno stanja inozemnih potraživanja tijekom godine premaši iznos ekvivalentan iznosu od 2,0 milijuna eura odnosno 0,5 milijuna eura za trgovačka društva koja su povezana s nerezidentnim kreditorom odnosno nerezidentnim dužnikom na temelju izravnih ulaganja definiranih člankom 9. Zakona.

(2) Trgovačka društva iz stavka 1. ovog članka obvezna su Hrvatskoj narodnoj banci, u roku od 10 radnih dana nakon isteka mjeseca u kojem je nastupila obveza prijave iz stavka 1. ovog članka, dostaviti popis kreditnih poslova s inozemstvom s podacima o ugovorenom iznosu kreditnog posla, stanju iskorištene neotplaćene glavnice, stanju ugovorene neiskorištene glavnice i ulagačkoj povezanosti između rezidenta i nerezidenta iz stavka 1. ovog članka.

(3) Na temelju dostavljenog popisa kreditnih poslova Hrvatska narodna banka donijet će odluku o potrebi uključivanja trgovačkog društva u uzorak ostalih nefinancijskih društava koja izvještavaju u skladu s odredbama članka 44., 45. i 46. ove Odluke.

(4) O donesenoj odluci Hrvatska narodna banka pismenim putem obavještava trgovačko društvo iz stavka 1. ovog članka.

3. Godišnje izvješće o ostalim kreditnim poslovima s inozemstvom

Članak 48.

(1) Obveznici dostavljanja Godišnjeg izvješća o ostalim kreditnim poslovima s inozemstvom jesu privatna nefinancijska trgovačka društva koja nisu odabrana u uzorak za mjesečno izvješćivanje o ostalim kreditnim poslovima s inozemstvom, a tijekom godine imala su ili imaju stanje duga ili potraživanja po kreditnim poslovima s inozemstvom iz članka 31. stavka 3. ove Odluke.

(2) Godišnje izvješće o ostalim kreditnim poslovima s inozemstvom obveznici iz stavka 1. ovoga članka dužni su dostaviti Hrvatskoj narodnoj banci na obrascu GOD-INOK do 30. travnja tekuće godine za prethodnu godinu.

4. Izvješće o kreditnim poslovima stanovništva

Članak 49.

(1) Obveznici su dostavljanja ovog izvješća:

1) trgovci pojedinci, obrtnici i druge fizičke osobe sa sjedištem odnosno prebivalištem u Republici Hrvatskoj koje samostalnim radom obavljaju gospodarsku djelatnost za koju su registrirane ako tijekom godine zaključe jedan ili više kreditnih poslova s nerezidentom iz članka 30. i članka 31. ove Odluke, u svojstvu dužnika ili vjerovnika, u ukupnom iznosu većem od 70.000 eura i

2) fizičke osobe s prebivalištem u Republici Hrvatskoj koje ne obavljaju registriranu djelatnost ako tijekom godine zaključe jedan ili više kreditnih poslova s nerezidentom iz članka 30. i članka 31. ove Odluke, u svojstvu dužnika ili vjerovnika, u ukupnom iznosu većem od 70.000 eura.

(2) Odredba stavka 1. ovog članka primjenjuje se i ako su kreditni poslovi sklopljeni u drugim valutama, a njihova je ukupna protuvrijednost tijekom godine jednaka ili veća od 70.000 eura.

Članak 50.

Obveznici izvješćivanja iz članka 49. obvezu izvješćivanja ispunjavaju dostavljanjem preslike ugovora o zaključenom kreditnom poslu odnosno kreditnim poslovima s nerezidentom.

Članak 51.

Obveznici izvješćivanja obvezni su Izvješće o kreditnim poslovima stanovništva dostaviti u roku od 20 kalendarskih dana nakon završetka mjeseca u kojem je nastupila obveza izvješćivanja iz članka 49.

V. DEPOZITNI POSLOVI

Članak 52.

U smislu ove Odluke, depozitnim poslovima smatraju se ugovori o depozitu po viđenju, oročenom depozitu ili tekućem/transakcijskom računu sklopljeni između rezidenata i nerezidentnih kreditnih i financijskih institucija.

1. Izvješće o depozitnim poslovima s inozemstvom

Članak 53.

Obveznici izvješćivanja o depozitnim poslovima s inozemstvom, odnosno obveznici dostavljanja Izvješća o depozitnim poslovima s inozemstvom jesu svi rezidenti, osim kreditnih institucija i Hrvatske banke za obnovu i razvitak, koji imaju sklopljene ugovore o depozitu ili tekućem/transakcijskom računu kod nerezidentne financijske institucije pod uvjetima utvrđenima u članku 54. i 55. ove Odluke.

Članak 54.

Obveznici izvješćivanja o depozitnim poslovima s inozemstvom dijele se u tri skupine:

1) obveznici prve skupine:

a. središnja država – obuhvaća tijela državne vlasti,

b. republički fondovi – obuhvaćaju HZZO, HZMO, Hrvatski zavod za zapošljavanje, Hrvatski fond za privatizaciju, Hrvatske vode, Hrvatske ceste, Državnu agenciju za osiguranje štednih uloga i sanaciju banaka,

c. lokalna država – obuhvaća jedinice lokalne i područne (regionalne) uprave/samouprave (županijske, gradske i općinske),

d. financijske institucije i financijski posrednici – obuhvaćaju društva za osiguranje, mirovinske fondove, investicijske fondove odnosno društva za upravljanje investicijskim fondovima, kreditne unije, institucije za faktoring i leasing, kartične organizacije te sve ostale nespomenute financijske institucije i posrednike i

e. javna i mješovita trgovačka društva – nefinancijska društva koja podliježu kontroli državnih tijela (središnje ili lokalne razine) što se očituje u udjelu tih državnih tijela u temeljnom kapitalu društva od 50 i više posto izravno ili posredovanjem drugoga javnog ili mješovitoga trgovačkog društva i /ili mogućnošću određivanja korporativne politike imenovanjem uprave društva.

2) obveznici druge skupine:

a. neprofitne organizacije i udruge i

b. privatna nefinancijska trgovačka društava;

3) obveznici treće skupine:

a. trgovci pojedinci, obrtnici i druge fizičke osobe sa sjedištem odnosno prebivalištem u Republici Hrvatskoj koje samostalnim radom obavljaju gospodarsku djelatnost za koju su registrirane i

b. fizičke osobe s prebivalištem u Republici Hrvatskoj koje ne obavljaju registriranu djelatnost.

Članak 55.

(1) Obveznici izvješćivanja prve skupine iz članka 54. točke 1. ove Odluke obvezni su izvještavati o svim depozitnim poslovima sklopljenima s inozemstvom, bez obzira na iznos depozita.

(2) Obveznici izvješćivanja iz stavka 1. ovog članka kojima prvi put nastane obveza izvješćivanja, dužni su Hrvatskoj narodnoj banci, u roku od 10 radnih dana nakon isteka mjeseca u kojem je nastupila obveza izvješćivanja iz stavka 1. ovog članka, dostaviti zahtjev za dostavu korisničkog imena i lozinke za izvještavanje o depozitnim poslovima s inozemstvom.

(3) Obveznici izvješćivanja druge skupine iz članka 54. točke 2. ove Odluke obvezni su izvještavati o depozitnim poslovima s inozemstvom ako im ukupni iznos depozita položenih u inozemstvu, odnosno ukupni zbroj stanja na depozitnim i tekućim/transakcijskim računima u inozemstvu, u bilo kojem trenutku prelazi protuvrijednost od 50.000 eura.

(4) Obveznici izvješćivanja iz stavka 3. ovog članka kojima prvi put nastane obveza izvješćivanja, dužni su Hrvatskoj narodnoj banci u roku od 10 radnih dana nakon isteka mjeseca u kojem je nastupila obveza izvješćivanja iz stavka 3. ovog članka, dostaviti zahtjev za dostavu korisničkog imena i lozinke za izvještavanje o depozitnim poslovima s inozemstvom.

(5) Obveznici izvješćivanja treće skupine iz članka 54. točke 3. obvezni su izvještavati o depozitnim poslovima s inozemstvom ako im ukupni iznos depozita položenih u inozemstvu, odnosno ukupni zbroj stanja na depozitnim i tekućim/transakcijskim računima u inozemstvu, u bilo kojem trenutku prelazi protuvrijednost od 20.000 eura.

Članak 56.

(1) Obveznici izvješćivanja prve i druge skupine obvezu izvješćivanja ispunjavaju dostavljanjem izvješća o depozitnim poslovima s inozemstvom u izvještajnim tablicama izvješća INOK-DEP.

(2) Izvještajne tablice izvješća INOK-DEP smatraju se dostavljenima u Hrvatsku narodnu banku ako ne sadrže formalne pogreške.

(3) Obveznici izvješćivanja treće skupine obvezu izvješćivanja ispunjavaju dostavljanjem popunjenog obrasca Izvješće o depozitnim poslovima stanovništva (FIZ-DEP).

Članak 57.

(1) Izvještajne tablice izvješća INOK-DEP obveznici su dužni dostaviti u roku od 10 radnih dana nakon završetka izvještajnog mjeseca.

(2) Izvješće o depozitnim poslovima stanovništva (FIZ-DEP) obveznici su dužni dostaviti Hrvatskoj narodnoj banci u roku od 20 kalendarskih dana nakon završetka mjeseca u kojem je nastala obveza izvješćivanja iz članka 55. stavka 5. ove Odluke.

VI. OSTALE ODREDBE

1. Tajnost podataka

Članak 58.

(1) Zaprimljena izvješća propisana ovom Odlukom Hrvatska narodna banka upotrebljava radi praćenja ostvarenja platne bilance Republike Hrvatske, stanja inozemnog duga Republike Hrvatske i stanja međunarodnih ulaganja Republike Hrvatske.

(2) Hrvatska narodna banka dužna je zaprimljene pojedinačne podatke čuvati u skladu sa Zakonom o službenoj statistici. Zaprimljeni pojedinačni podaci ne mogu se dostavljati trećima osim ako zakonskim propisima nije drugačije određeno.

(3) Hrvatska narodna banka može zaprimljene podatke učiniti dostupnima javnosti samo u agregatnom obliku.

2. Oblik izvješćivanja

Članak 59.

(1) Obrasci izvješćivanja IU-IP, IU-IPP, IU-T2, IU-P, IU-N, IU-NI, IU-DIV, PU-UDP, KD-ZO, KZ2, KO2, K3, GOD-INOK i FIZ-DEP, njihov oblik, sadržaj i metodološke upute za popunjavanje propisuju se Uputom za sastavljanje izvješća propisanih Odlukom o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja koja se Hrvatskoj narodnoj banci dostavljaju u papirnatom obliku.

(2) Izvještajne tablice izvješća IU-MI, PU-MI i INOK-DEP, njihov oblik, sadržaj, način dostavljanja i metodološke upute za popunjavanje propisuju se Uputom za sastavljanje izvješća propisanih Odlukom o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja koja se Hrvatskoj narodnoj banci dostavljaju u elektroničkom obliku.

(3) Upute iz stavka 1. i 2. ovog članka sastavni su dio ove Odluke.

(4) Obveznici izvješćivanja mogu sami kreirati izvještajne tablice obrazaca koji se Hrvatskoj narodnoj banci dostavljaju u papirnatom obliku, pri čemu su dužni poštivati sve elemente propisane Uputom iz stavka 1. ovog članka.

VII. PRIJELAZNE I ZAVRŠNE ODREDBE

Članak 60.

Stupanjem na snagu ove Odluke prestaje važiti Odluka o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja (»Narodne novine«, br. 121/2007. i 4/2010.).

Članak 61.

Ova Odluka stupa na snagu osmog dana od dana objave u »Narodnim novinama«.

O. br. 49-020/03-11/ŽR

Zagreb, 2. ožujka 2011.

Guverner
Hrvatske narodne banke
dr. sc. Željko Rohatinski, v. r.

Uputa za sastavljanje izvješća propisanih Odlukom o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja koja se Hrvatskoj narodnoj banci dostavljaju u papirnatom obliku

1. Opće odredbe

1.1. Ovom Uputom detaljno se propisuju obrasci izvješćivanja propisani Odlukom o prikupljanju podataka za potrebe sastavljanja platne bilance, stanja inozemnog duga i stanja međunarodnih ulaganja koji se Hrvatskoj narodnoj banci dostavljaju u papirnatom obliku, njihov oblik, sadržaj i metodološke upute za popunjavanje.

1.2. Ovom Uputom propisani su sljedeći obrasci:

1. IU-IP – Prijava inozemnoga vlasničkog ulaganja

2. IU-IPP – Prijava inozemnoga vlasničkog ulaganja za podružnice

3. IU-T2 – Upitnik o inozemnim vlasničkim ulaganjima (stanja i transakcije)

4. IU-P – Upitnik o transakcijama između matičnih pravnih osoba i njihovih podružnica

5. IU-N – Međunarodne transakcije povezane s nekretninama

6. IU-NI – Prijava prometa nekretnina u inozemstvu

7. IU-DIV – Inozemna ulaganja, isplate dividendi i ostalih oblika udjela u dobiti

8. PU-UDP – Mjesečno izvješće o inozemnim ulaganjima u dužničke vrijednosne papire

9. KD-ZO – Upitnik o kratkoročnim zaduženjima/odobrenjima pri uvozu/izvozu robe i usluga

10. KZ2 – Upitnik o kreditnom poslu zaduženja

11. KO2 – Upitnik o kreditnom poslu odobrenja

12. K3 – Pregled korištenja kredita, otplate glavnice i plaćanja kamate (za kredite zaduženja i kredite odobrenja)

13. GOD-INOK – Godišnje izvješće o ostalim kreditnim poslovima s inozemstvom

14. FIZ-DEP – Izvješće o depozitnim poslovima stanovništva.

1.3. Popunjeni obrasci iz točke 1.2. ove Upute dostavljaju se poštom na adresu:

Hrvatska narodna banka

Direkcija za statistiku

Trg hrvatskih velikana 3

10002 Zagreb

1.4. Obveznici izvješćivanja mogu sami kreirati izvještajne tablice obrazaca iz točke 1.2. ove Upute, pri čemu su dužni poštivati sve elemente propisane ovom Uputom.

[**OBRASCI  i  PRILOZI**](dodatni/414274.pdf)

Odluka, NN 33/2011-752